Illum il-Kummissjoni qed tippreżenta l-Aġenda Ewropea għall-Ħiliet għall-kompetittività sostenibbli, il-ġustizzja soċjali u r-reżiljenza. Din l-Aġenda tistabbilixxi objettivi kwantitattivi u ambizzjużi għat-titjib tal-ħiliet (titjib tal-ħiliet eżistenti) u għat-taħriġ mill-ġdid (taħriġ f'ħiliet ġodda) li għandhom jinkisbu fil-ħames snin li ġejjin It-12-il azzjoni tagħha jiffokaw fuq il-ħiliet għall-impjiegi billi tissieħeb mal-Istati Membri, mal-kumpaniji u mas-sħab soċjali biex jaħdmu flimkien għall-bidla, billi jagħtu lin-nies is-setgħa li jibdew it-tagħlim tul il-ħajja, u billi jużaw il-baġit tal-UE bħala katalist biex jiġi sfruttat il-potenzjal tal-investiment pubbliku u privat fil-ħiliet tan-nies. L-għan huwa li jiġi żgurat li d-dritt għat-taħriġ u t-tagħlim tul il-ħajja, minqux fil-Pilastru Ewropew tad-Drittijiet Soċjali, isir realtà fl-Ewropa kollha, mill-bliet sa żoni remoti u rurali, għall-benefiċċju ta' kulħadd. Il-Kummissjoni qed tqiegħed il-ħiliet fil-qalba tal-aġenda politika tal-UE, u tidderieġi l-investiment fin-nies u fil-ħiliet tagħhom, biex wara li tgħaddi l-pandemija tal-coronavirus iseħħ irkupru sostenibbli. In-negozji jeħtieġu ħaddiema bil-ħiliet neċessarji biex jiksbu għarfien espert fit-tranżizzjonijiet lejn ekonomija ekoloġika u diġitali, u n-nies jeħtieġ li jkunu kapaċi jiksbu l-edukazzjoni u t-taħriġ neċessarji biex jirnexxu fil-ħajja. Margaritis Schinas, il-Viċi President għall-Promozzjoni tal-Istil ta' Ħajja Ewropew Tagħna, qal: “Din il-kriżi bla preċedent teħtieġ tweġiba bla preċedent. Waħda li sservi għal-lum u għal ħafna snin oħra. Illum, il-Kummissjoni Ewropea qed tappella lill-Istati Membri tal-UE biex jinvestu fil-ħiliet. Il-biljuni ta' finanzjament tal-UE proposti fil-Pjan ta' Rkupru tal-UE u l-baġit futur tal-UE fit-tul jipprovdu opportunità unika biex dan isir. Diġà nafu li l-ħiliet huma dak li jippermetti lin-nies u lill-ekonomiji tagħna jirnexxu. Issa, wasal iż-żmien li ningħaqdu flimkien u nisfruttaw ir-rivoluzzjoni tal-ħiliet, bla ma ninsew lil ħadd.” Nicolas Schmit, il-Kummissarju għall-Impjiegi u d-Drittijiet Soċjali, qal: “It-titjib tal-ħiliet tal-forza tax-xogħol tagħna huwa waħda mir-reazzjonijiet ewlenin tagħna għall-irkupru, u l-għoti ta' opportunitajiet lin-nies biex jibnu l-ħiliet li jeħtieġu huwa l-aktar element essenzjali fit-tħejjija għat-tranżizzjonijiet lejn ekonomija ekoloġika u diġitali. Dan jagħti lil kulħadd il-possibbiltà li jibbenefika minn opportunitajiet ġodda f'suq tax-xogħol dinamiku.” Ħiliet għall-impjiegi f'ekonomija ekoloġika u diġitali It-tranżizzjonijiet lejn ekonomija ekoloġika u diġitali flimkien max-xejriet demografiċi qed jittrasformaw kif ngħixu, naħdmu u ninteraġixxu. Irridu niżguraw li n-nies ikollhom il-ħiliet li jeħtieġu biex jirnexxu. Il-pandemija tal-coronavirus aċċellerat dawn it-tranżizzjonijiet u ħolqot sfidi ġodda għall-karrieri ta' ħafna nies fl-Ewropa. Wara li tgħaddi l-kriżi, ħafna nies Ewropej se jkollhom bżonn jitħarrġu mill-ġdid f'ħiliet ġodda jew itejbu l-ħiliet eżistenti tagħhom biex jadattaw ruħhom għas-suq tax-xogħol li nbidel. L-Aġenda għall-Ħiliet għandha l-għan li ttejjeb ir-rilevanza tal-ħiliet fl-UE biex issaħħaħ il-kompetittività sostenibbli, tiżgura l-ġustizzja soċjali u tkabbar ir-reżiljenza tagħna. Tagħmel dan permezz ta' 12-il “azzjoni”. Aktar dettalji dwar kull waħda mit-12-il azzjoni ewlenija jinstabu fil-“Mistoqsijiet u Tweġibiet” li jakkumpanjaw l-Aġenda. Il-pjattaforma ġdida tal-Europass tnediet illum bħala l-ewwel azzjoni implimentata tal-Aġenda għall-Ħiliet. Mil-lum, din toffri gwida dwar il-kitba ta' CVs, tissuġġerixxi impjiegi u opportunitajiet ta' tagħlim imfassla apposta, tipprovdi informazzjoni dwar ix-xejriet fil-ħiliet, u hija disponibbli b'29 lingwa. Illum ukoll, il-Kummissjoni qed tadotta l-proposta tagħha għal Rakkomandazzjoni tal-Kunsill dwar l-Edukazzjoni u t-Taħriġ Vokazzjonali. Objettivi ambizzjużi Bħala parti mill-politika ġdida u kuraġġuża dwar il-ħiliet, il-Kummissjoni stabbiliet objettivi ambizzjużi għall-ħames snin li ġejjin. Dawn huma bbażati fuq indikaturi eżistenti, li jippermettu li jsir monitoraġġ annwali tal-progress permezz tas-Semestru Ewropew. F'dan l-istadju, ma jeżistux indikaturi kwantitattivi dwar il-ħiliet ekoloġiċi, u għalhekk il-Kummissjoni se tiżviluppa indikaturi kwantitattivi ġodda. Indikaturi Objettivi għall-2025 Livell attwali (l-aħħar sena disponibbli) Żieda (f'%) Parteċipazzjoni tal-adulti ta' bejn 25 u 64 sena fit-tagħlim tul perjodu ta' 12-il xahar 50% 38% (2016) + 32% Parteċipazzjoni tal-adulti ta' bejn 25 u 64 sena b'livell baxx ta' kwalifiki fit-tagħlim tul perjodu ta' 12-il xahar 30% 18% (2016) + 67 % Proporzjon ta' adulti qiegħda ta' bejn 25 u 64 sena b'esperjenza ta' tagħlim reċenti 20 % 11 % (2019) + 82 % Proporzjon ta' adulti ta' bejn 16 u 74 sena li għandhom tal-anqas ħiliet diġitali bażiċi 70 % 56 % (2019) + 25 % Dan ifisser li għandu jkun hemm 540 miljun attività ta' taħriġ għall-adulti sal-2025, inkluż 60 miljun għall-adulti b'livell baxx ta' kwalifiki, u 40 miljun għall-persuni qiegħda. L-għadd ta' adulti b'ħiliet diġitali bażiċi għandu jiżdied għal 230 miljun. Sfruttament tal-potenzjal tal-investiment fil-ħiliet tan-nies Biex jiġu implimentati l-azzjonijiet u biex jintlaħqu l-objettivi tal-Aġenda għall-Ħiliet, huwa stmat li l-UE se tkun teħtieġ ammont addizzjonali ta' investimenti pubbliċi u privati fil-ħiliet ta' madwar EUR 48 biljun fis-sena. Il-proposta tal-Kummissjoni għal NextGenerationEU tipprovdi riżorsi sinifikanti bħala parti minn inizjattiva baġitarja ewlenija biex jiġu indirizzati l-konsegwenzi ekonomiċi u soċjali tal-kriżi. Il-fondi tal-UE jistgħu jservu bħala katalist għall-investiment fil-ħiliet tan-nies. Fil-kuntest tal-Pjan ta' Rkupru tal-UE, qed jiġu proposti riżorsi finanzjarji akbar minn qatt qabel, biex ikunu ta' appoġġ għall-irkupru sostenibbli, u l-investiment fil-ħiliet għandu jkun fil-qalba ta' dawn l-isforzi. Matul il-perjodu 2021-2027, l-istrumenti tal-UE bħall-Fond Soċjali Ewropew Plus b'baġit propost ta' EUR 86 biljun, l-Erasmus b'baġit propost ta' EUR 26 biljun u l-allokazzjoni għall-Investiment Soċjali u Ħiliet tal-InvestEU b'baġit propost ta' EUR 3.6 biljun, kollha jistgħu jiġu mobilizzati biex jgħinu lin-nies jiksbu ħiliet aqwa jew ħiliet ġodda. Il-Programm Ewropa Diġitali l-ġdid, b'baġit propost ta' EUR 9,2 biljun, se jinvesti fl-iżvilupp ta' ħiliet diġitali avvanzati biex jinkiseb l-għarfien espert fit-teknoloġiji. Barra minn hekk, il-Faċilità għall-Irkupru u għar-Reżiljenza, iffinanzjata b'EUR 560 biljun f'għotjiet u self, tipprovdi lill-Istati Membri b'ħafna opportunitajiet biex jiffinanzjaw inizjattivi ta' titjib tal-ħiliet u ta' taħriġ mill-ġdid, bir-riformi xierqa fis-seħħ. Sfond It-tranżizzjoni lejn ekonomija effiċjenti fir-riżorsi, ċirkolari, diġitalizzata u b'livell baxx ta' emissjonijiet tal-karbonju, tista' toħloq aktar minn miljun impjieg sal-2030. L-intelliġenza artifiċjali u r-robotika waħedhom se joħolqu kważi 60 miljun impjieg ġdid madwar id-dinja fil-ħames snin li ġejjin. Impjiegi oħra se jinbidlu jew saħansitra jgħibu għalkollox. Il-pandemija tal-coronavirus amplifikat ix-xejriet tal-ħiliet fis-suq tax-xogħol, u b'hekk aċċellerat kemm il-ħtieġa kif ukoll l-opportunitajiet għall-bidla. F'suq tax-xogħol u soċjetà dinamiċi, it-tagħlim tul il-ħajja jrid jsir realtà. L-inizjattivi tal-lum huma msejsa fuq il-Pilastru Ewropew tad-Drittijiet Soċjali, ipproklamat mill-istituzzjonijiet u l-mexxejja tal-UE f'Novembru 2017 u l-Komunikazzjoni dwar Ewropa Soċjali b'Saħħitha għal Tranżizzjonijiet Ġusti, ippubblikata f'Jannar 2020. Għal aktar informazzjoni Mistoqsijiet u Tweġibiet dwar l-Aġenda Ewropea għall-Ħiliet għall-kompetittività sostenibbli, il-ġustizzja soċjali u r-reżiljenza. Skeda informattiva: Aġenda Ewropea għall-Ħiliet Komunikazzjoni: “Aġenda ewropea għall-Ħiliet għall-kompetittività sostenibbli, il-ġustizzja soċjali u r-reżiljenza” Proposta għal Rakkomandazzjoni tal-Kunsill dwar l-Edukazzjoni u t-Taħriġ Vokazzjonali (ETV) Skeda informattiva dwar l-Edukazzjoni u t-Taħriġ Vokazzjonali Ara l-pjatafforma ġdida tal-Europass Semma' leħnek: paġna pubblika ta' konsultazzjoni għal Ewropa soċjali Segwi lil Margaritis Schinas u lil Nicolas Schmit fuq Twitter Abbona biex tirċievi bl-email u bla ħlas il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni